
Kauno technologijos universitetas, Sociologijos katedra

jurga.bucaite@stud.ktu.lt
Vietos bendruomenių dalyvavimas savivaldoje: galimybės ar apribojimai? Aleksoto teritorinės bendruomenės tarporganizacinių tinklų tyrimas

Šiame pranešime pristatomas tinklinio požiūrio taikymas dabartinių vietos bendruomenių valdymo (ar savivaldos) analizėje, pabrėžiant kompleksišką sąveikos tarp politinių, ekonominių ir trečiąjį sektorių atstovaujančių institucijų bei jos dalyvių pobūdį. Tinklinis požiūris šiuo atveju padeda išryškinti radikalius šiuolaikinių valdymo (angl. governance) formų pokyčius, simbolizuoja politinių procesų dalyvių gausėjimą bei nusako besikeičiantį tam tikrą valstybės ir visuomenės santykių pobūdį. Kitaip tariant, kalbama apie tam tikrą tinklinio valdymo formą, susiejančią tradicinės valdžios ir liberaliosios rinkos elementus, kurios esmė yra bendradarbiavimo nehierarchinių santykių lygmenyje kūrimas tarp itin skirtingų viešosios politikos proceso dalyvių. 

Lietuvoje teritorinių bendruomenių susiformavimas siejamas ne tik su valstybės valdžios decentralizavimo politika, kurios vienas iš rezultatų yra teritorinių vietos valdžios institucijų - seniūnijų steigimas. Šis procesas taip pat simbolizuoja subsidarumo principo įgyvendinimą ir vietos iniciatyvų aktyvinimą, poreikius atstovauti savo interesus vietos lygmenyje bei partnerystės principu bendradarbiauti su verslo bei valdžios institucijomis. Bendruomenėje vietos valdymo klausimas aktualus dėl dviejų priežasčių. Pirma, siekiama išsiaiškinti vietos bendruomenės valdymo (ar savivaldos?) problemas, derinant įvairius viešuosius interesus. Antra, vietos valdymo struktūros analizė suvokiama ir kaip tam tikras naujos institucinės sąrangos simbolis, poreikis „netradiciškai“ interpretuoti politinių, ekonominių ir socialinių institucijų bei individų santykius. 

Pranešime pateiktos teorinės įžvalgos iliustruojamos Aleksoto teritorinės bendruomenės valdymo atvejo tyrimo rezultatais. Analizuojami tokie klausimai: kas turi lemiamą įtaką priimant bendruomenės plėtrai palankius sprendimus, ar galima kalbėti apie tam tikrą specifinę decentralizuotą valdymo struktūrą, turinčią ne vieną, bet keletą galios centrų, kurie ir lemia politinius sprendimus, ar vietos bendruomenės iniciatyvos suvokiamos kaip lygiavertis viešosios politikos procesų dalyvis. Kitais žodžiais tariant, keliamas diskusinis klausimas, ar vietos bendruomenėse galima įžvelgti tam tikrų valdymo (savivaldos) apraiškų, ar tai „projekcinis“ valdžios instrumentas.
Ingrida Gečienė

gecieneingrida@gmail.com

Socialinės politikos formavimas Lietuvoje: prašaliečio sociologo pastabos
Jau sociologijos klasikai įžvelgė, kad socialiniai reiškiniai iš esmės yra pagrįsti socialiais santykiais tarp individų, jų grupių ar valstybės ir piliečių. Pavyzdžiui, G. Zimelis teigė, kad skurdas – tai ne tiek resursų ar priemonių trūkumas, kiek tam tikras socialinis santykis, kai visuomenėje yra nusprendžiama, kas turi gauti paramą. Konstruktyvistinė socialinės atskirties kritika teigia, kad toks sprendimas yra atliekamas iš galios pozicijų, primetant tam tikras etiketes ir šių etikečių pagrindu imantis veiksmų. Toks požiūris dažnai sąlygoja paternalistinės socialinės politikos formavimą. Todėl šiame pranešime siekiama atskleisti ydingus Lietuvos socialinės politikos formavimo būdus, kurie geriausiu atveju atspindi principą „socialinė politika dėl socialinės politikos“, blogiausiu atveju lemia esminių socialinių problemų gilinimą.  

Inga Hilbig

Kalbinis mandagumas ir kalbos etiketas – viena ir tas pat?

Pranešime pristatoma pragmatinė kalbinio mandagumo samprata. Lyginant su lietuvių kalbotyroje vyraujančia kalbos etiketo sąvoka, šis reiškinys atskleidžiamas ne kaip fiksuota tam tikrų žodžių ar frazių ypatybė, tirtina tik pasakymo lygiu ar bendriausiame socialiniame kontekste, o priklausomas nuo konkrečios kalbėjimo situacijos, kalbėtojo bei klausytojo santykių. Kalbos etiketo požiūriu mandagios lingvistinės formos ilokucinė (komunikacinė) jėga gali būti nemandagi, ir atvirkščiai. 

Remiantis P. Brown ir S. Levinsono teorija, mandagumas aiškinamas kaip tam tikrų strategijų ir postrategių taikymas, kai kalbėtojas siekia savo tikslo stengdamasis išsaugoti klausytojo ir savo įvaizdžius (face). Mandagumas persmelkia visą diskursą, be to, yra suprantamas ne vien kaip formalumo, atstumo, pagarbos reiškimas (distancinis mandagumas), bet ir artumo, bendrystės, gerų santykių rodymas (kontaktinis mandagumas), kuriam kalbos etiketas dažnai visai neaktualus.

Skirtingos kultūrinės grupės gali būti linkusios į skirtingas mandagumo strategijas ir postrateges bei konkrečias jų realizacijas. Svetimos kalbos išraiškų „kultūrinei logikai“, jos kalbėtojų mandagumui įžvelgti būtina įsigilinti į bendruomenės socialinę sanklodą, vertybes, nuostatas. Pranešimo pabaigoje bus pateikta keletas pastebėjimų apie ryškiausias lietuvių prašymų ypatybes prekybos bei paslaugų vietose.

Dovilė Jakniūnaitė

Hegemoninių kaimynystės diskursų susidūrimas: tarp Rusijos ir ES

1. Europos sąjunga (ES) formuluodama naująją Kaimynystės politikos iniciatyvą nukreipė savo žvilgsnį į taip vadinamas “Vakarines naujas nepriklausomas valstybes” (Ukraina, Moldova, Baltarusija) ir pavadino jas “naujaisiais kaimynais”. Šioje erdvėje jau gerokai seniau veikia kitas veikėjas – Rusija. Taip „rytinė“ ES ir „vakarinė“ Rusijos kaimynystės politikos dalis neišvengiamai tapo „bendra“ kaimyninio veikimo erdve. 

2. Problema ir analizės intriga kyla dėl to, kad veikimas nėra persidengiantis ar papildantis, o konkuruojantis. Konkurencija vyksta ne tik dėl politinių, pragmatinių pasirinkimų, bet ir, o gal ir visų pirma, dėl egzistencinių prasmių.

3. Kaimynystė tarptautiniuose santykiuose nurodo veikėjo santykį su savo tapatybe, teritorija ir sienomis. Dėl to veikimą “naujųjų” arba “artimųjų” kaimynų erdvėje galima suvokti nagrinėjant, kokį diskursą apie save formuluoja kiekvienas iš veikėjų. 

4. ES ir Rusijos kaimynystės politiką galima aiškinti kaip dviejų galios diskursų – imperinio ir normatyvinio - kovą. Tai kova, kurioje, viena vertus, rungiamasi dėl teisės formuluoti kitų tapatybes. Kita vertus, dviejų diskursų susidūrimas apibūdinamas kaip kova dėl dominavimo, kurią suvokti galima per hegemonijos sąvoką.

5. Šios įtampos tarp dviejų kaimynystės diskursų kontekste ryškėja dviprasmiškas Lietuvos vaidmuo: būdama ES dalis, jis yra veikėjas ir aktyvus vieno diskurso dalyvis, tačiau tuo pačiu ji karts nuo karto tampa ir tos “bendros” erdvės dalimi, t.y. konkurencijos objektu.

Aurelija Juodytė
Vilniaus universitetas, Žurnalistikos institutas

Manipuliacijos samprata žurnalistų profesinių nuostatų kontekste

Komunikacijos studijose viešosios nuomonės formavimo problema yra populiari – ji nagrinėjama tiek tiriant pranešimų siuntėjo implikuotas propagandines strategijas, tiek patį žinių gamybos procesą, žinios/ naujienos vaidmenį socialinių sąveikų kontekste. Pavyzdžiui, taikant semiotinę metodologiją ir hegemonijos teoriją (R. Barthesas, L. Althusseris, K. Marxas, A. Gramsci, kt.) žiniasklaidos turinio, t.y. pačių tiek vaizdinių, tiek tekstinių pranešimų analizei, įmanu demaskuoti juose paliktus ideologijos pėdsakus. Be to, komunikacijos tyrinėjimuose paplitęs propagandinių pranešimų poveikio auditorijai aiškinimasis (M. McCombsas, J. Fiske), reklamos sklaidos efektyvumo matavimas bei tikslinių auditorijų demografinių charakteristikų ir pomėgių nustatymas (ekonominių rinkodaros studijų objektas). Nepaisant šių tyrimų gausos, tyrinėtojai, ypač Lietuvoje, nedaug dėmesio skiria tų, kurie yra viešosios nuomonės formavimo įrankiai, t.y. žurnalistų nuostatų, požiūrio į savo darbą analizei. Komunikacijos teoretikas J. Fiske pastebi, kad nors „hegemonijos teorija perkelia dėmesį į vyraujančias jėgas, skatindama ieškoti tekstuose silpnų vietų ir prieštaravimų ideologiniam vientisumui ir nuoseklumui, (...) tačiau tik etnografinis tyrimas gali nustatyti, ar jos (ideologijos persunktos prasmės – A. J.) iš tikrųjų suvokiamos ir veiksmingos.“
 Todėl nacionalinėse žiniasklaidos priemonėse dirbančių asmenų vertybių ir požiūrių tyrimas reikšmingas tuo, kad leidžia verifikuoti teorines įžvalgas žiniasklaidos kaip propagandos įrankio ir manipuliacijos priemonės analizėse.

Pristatomo tyrimo išeities taškas – susiformavusi nuomonė, jog mūsų šalies visuomenės informavimo priemonių darbuotojai yra politikų ir ekonominių grupuočių interesams tarnaujanti publika, žurnalistikos turinys yra nekritiškas ir neanalitiškas aprašomų politinių ir ekonominių procesų atžvilgiu, viešojoje erdvėje kultivuojama skandalų ir kriminalų darymo kultūra, o žiniasklaidos transliuojami pranešimai implikuoja vartojimui pasiduodančią ir nekritiškam politiniam sprendimui greitą auditoriją.

Tiriant nacionalinės žiniasklaidos lauko dalyvių (žurnalistų) profesines nuostatas ir jų turimą manipuliacijos sampratą naudotasi kokybinio sociologinio tyrimo metodologija. Buvo apklausta 40 asmenų, dirbančių žurnalistinį darbą nacionalinėse visuomenės informavimo priemonėse – radijo stotyse, televizijose, nacionalinėje periodinėje spaudoje, naujienų agentūrose ir interneto naujienų portaluose. Anketą sudarę 55 klausimai buvo suskirstyti į 8 pagrindines grupes:

· klausimai apie žurnalistikos misiją ir tikslus, skirti ištirti, kaip žurnalistinį darbą dirbantys asmenys supranta pilietinės žurnalistikos nuostatas, kaip apibūdina demokratiškos, laisvos žiniasklaidos vertybes;

· klausimai apie žurnalistinę etiką, darbui būtinas ir puoselėjamas žurnalisto savybes;

· klausimai apie darbą su informacijos šaltiniais, siekiant nustatyti žiniasklaidos tvarkaraščio sudarymo kriterijus;

· klausimai apie žiniasklaidos pranešimų konstravimą, skirti atsižvelgti į kalbos/ kameros/ diktofono kaip mediumų poveikį;

· klausimai apie žiniasklaidos galią ir poveikį, kuriais siekta nustatyti galimus manipuliacijos naudojimo atvejus;

· klausimai apie žurnalisto atsakomybę ir atskaitomybę, skirti nustatyti, kaip suprantamas žiniasklaidos savireguliacijos mechanizmas;

· klausimai apie darbo aplinką ir pobūdį, siekiant nustatyti techninės, materialinės visuomenės informavimo priemonės bazės įtaką žurnalistų profesinėms nuostatoms;

· pagalbiniai klausimai, reikalingi norint gautus duomenis analizuoti atitinkamais pjūviais.

Respondentai parinkti, atsižvelgiant į jų lytį, į jų tam tikroje visuomenės informavimo priemonėje užimamas pareigas, jų darbą informacinės žurnalistikos srityje bei su ekonomikos ir politikos temomis.

Pagrindiniai tyrimo rezultatai leidžia konstatuoti, kad manipuliacija žurnalistinį darbą dirbančių asmenų suvokiama kaip būtinas žurnalistinės veiklos renkant, rengiant ir perduodant informaciją įrankis, peraugantis į nereflektuotą žurnalistinės veiklos subjektų politinio ar visuomeninio dalyvavimo formą, o žiniasklaidos pranešimų turinys ir forma programuoja auditorijos dalyvavimą manipuliacinėje komunikacijoje.

Aptariant atlikto žurnalistų profesinių nuostatų tyrimo rezultatus taip pat konstatuotina, jog propagandos teorijos, nors detaliai analizuoja žiniasklaidos (masinės komunikacijos) vaidmenį viešosios nuomonės formavimo procese, neatskleidžia manipuliacijos žurnalistinėje veikloje fenomeno. Tyrimo rezultatai leidžia teigti, kad žurnalistai nėra manipuliatoriai, nors žiniasklaidos institutas yra manipuliacinio pobūdžio; kad manipuliacija yra labiau pavienių žurnalistinės veiklos subjektų taktika nei strategija.

Vis tik gauti duomenys neleidžia vienareikšmiškai teigti, jog žurnalistai yra lengvai politikų ar žiniasklaidos savininkų manipuliuojami subjektai. Pagal tyrimo rezultatus tik matyti, kad manipuliacija turi įtakos žurnalistų profesinėms nuostatoms, o pastarosios lemia šalyje funkcionuojantį komercinį, nors pačių žurnalistų įvardijamą kaip pilietinį, žurnalistikos modelį, kokybę ir žiniasklaidos kultūrą apskritai.

Jūratė Kavaliauskaitė

Vilniaus universitetas, Tarptautinių santykių ir politikos mokslų institutas

jurate.kavaliauskaite@tspmi.vu.lt
Viešosios erdvės (ne)galios: ar pagrįstai J.Habermas atsisako juokauti?

Nuolatinė autonomiška, nesavanaudiška ir efektyvi pilietinė diskusija šiandien įsivaizduojama kaip būtinas ir geidžiamas, tačiau praktikoje stokojamas šiuolaikinės liberalios demokratijos atributas. Normatyvinį pilietiškumo idealą įkūnija ir gyvybingos politinės viešumos nuosmukio viziją pateikia J.Habermas, šiandienos viešosios erdvės deformaciją siejantis su instrumentinio racionalumo, laisvosios rinkos ir valstybės biurokratijos mechanizmų ekspansija (Habermas, 1989). Pranešime keliama idėja, kad ši klasikinė viešosios erdvės samprata yra per siaura, kadangi ne visiškai pagrįstai nuvertina tam tikras viešas socialinės sąveikos formas. Pirma, J.Habermasui nepavyksta atskirti deskriptyvinės socialinės teorijos nuo etinės doktrinos (Lash, 1990), tad anapus idealiosios viešosios sferos ribų paliekamos visos ištaros ir diskursyvios sandūros, neatitinkančios idealiųjų komunikatyvaus veiksmo sąlygų bei racionalaus argumentavimo principo (Habermas, 1995). Antra, šiuolaikinė masinių medijų generuojama viešuma siejama su komunikacijos patologijomis – suprekinimu, malonumų besivaikančio piliečio-vartotojo pasyvumu – bei autentiško pilietinio gyvenimo nunykimu. Pagrįsta klausti, ar šios prielaidos nenuskurdina komunikatyvaus racionalumo sampratos: politikos idealą siejant su laisvų, lygių bendruomenės narių betarpišku racionaliu dialogu ir konsensuso siekiu, atsiribojama nuo praktinių struktūrinių politinės komunikacijos apribojimų, iškraipymų bei sąveikų su kitomis socialinio gyvenimo sferomis (Duvenage, 2003, Gardiner, 2004, Jay, 1985). 

Normatyviniam pilietiniam žiniasklaidos idealui (Habermas, 2005) priešpastatoma nuosaikaus politikos estetinimo kaip kritinės intervencijos samprata, kurią reprezentuoja naujieji televizijos infopramoginiai žanrai (Jones, 2005; Baym, 2004). Argumentuojama, jog šių politinę satyrą įkūnijančių žiniasklaidos praktikų  populiarumą sąlygoja ne tik vartotojiškos laisvalaikio kultūros kuriama paklausa, bet ir tradicinių demokratinę „viešosios tarnybos“ funkciją atliekančių žanrų nesėkmė ir diskreditacija (Meyer, Hinchman, 2002). Etaloninės pilietinės žiniasklaidos praktikos – informacinės naujienų laidos, politinės diskusijos ir forumai – šiandien nesukuria demokratinio dialogo erdvės, tik jos regimybę (Valantiejus, 2004). Konvencinės viešumo praktikos, kuriančios uždaras, elitistines, savi-referencines reikšmių erdves, neįtraukiančias visos politinės bendruomenės, ilgainiui diskredituoja ir racionalios, į tarpusavio supratimą orientuotos diskusijos principą. Šiomis sąlygomis ironija ir humoru operuojantis satyrinis žiniasklaidos diskursas siūlo netradicinę, alternatyvią politikos naujakalbę – atsvarą konvencinių dominuojančių viešosios erdvės praktikų dirbtinumui. Atsigręžęs į eilinį bendruomenės narį šis diskursas kartu atvirai pripažįsta savo ribas, neapibrėžtumą ir subjektyvumą, nepretenduoja į visuotinį solidarumą, tačiau interpretuoja, vertina ir skatina refleksiją (Hutcheon, 1995), daugina diskursyvias viešąsias arenas (Fraser, 1995). Šios žiniasklaidos praktikos neturėtų būti mechaniškai siejamos su politinio gyvenimo subanalinimu, suprekinimu, virtimu šou (Corner, Pels, 2003), egzistuojančių galios struktūrų normalizavimu ir įtvirtinimu (Baločkaitė, 2005) ar universalia demokratizuojančia masinės kultūros jėga (Fiske, 1987). Struktūrinius dominuojančios politinės komunikacinės erdvės iškraipymus reprezentuojančios naujosios politinės satyros kaip nuosaikios kritinės intervencijos (McGuigan, 2005) statusas didžiąja dalimi priklauso nuo publikos interpretacijų, politinės satyros vartojimo visuomenėje modelių bei politinių efektų, kurių praktinių tyrimų šiandien neabejotinai trūksta (Holbert, 2005). 

Lietuvos aukštojo mokslo reformos ateitis

Vyraujančios nuostatos dėl aukštojo mokslo reformos yra labai taikliai apibūdintos dar 2003 m. parengtoje Pasaulio banko ataskaitoje: „Vietiniai ir užsienio ekspertai yra pateikę daug pasiūlymų <...>, bet tik keletas buvo įgyvendinti, ir tie tik iš dalies“
. Taigi inkrementiniai pokyčiai aukštojo mokslo sistemoje vyksta. Tačiau to negalime apibūdinti kaip valingos ir sistemingos aukštojo mokslo sistemos pertvarkos. Iš pirmo žvilgsnio atrodytų, kad pastaraisiais metais buvo visos sąlygos, kurios būtinos reformos pradžiai: a) reformų poreikis yra identifikuotas ir tai įtraukta į politinę darbotvarkę; b) reformuotinos sritys gana aiškiai įvardytos; c) pasiūlytos net kelios reformų gairės ar planai; d) yra galimybė naudoti ES Struktūrinių fondų paramą reformos įgyvendinimui. Nepaisant šių palankių sąlygų, pertvarkos yra „įstrigusios“ sprendimų priėmimo etape: vis grįžtama ir iš naujo vertinami problemos mastai, priežastys ir galimos alternatyvos (žr. vidinį grįžtamąjį ratą pav. 1). Kodėl nepavyksta „pralaužti ledų“?


[image: image1]
Aklavietę, kai užstringama sprendimų priėmimo etape, galima aiškinti remiantis R. Butler pasiūlyta būtinų sprendimo priėmimo gebėjimų teze
. Viena vertus, kai yra vienas aiškus tikslas, dėl kurio sutariama, kai stabili aplinka leidžia numatyti sprendimo pasekmes ir kai taikoma aiškiai apibrėžta (angl. crisp) sprendimų priėmimo struktūra (pvz., biurokratinė), tai sprendimai priimami labai greitai ir efektyviai. Kita vertus, kai egzistuoja keli konkuruojantys tikslai, kai aplinka yra nestabili, o sprendimo pasekmes yra sunku numatyti ir kai sprendimų priėmimo struktūra yra neapibrėžta (angl. fuzzy), tuomet sprendimų priėmimas užtrunka ir vyksta pagal šiukšliadėžes modelį. Tai reiškia, kad sprendimų priėmimo dalyviai, problemos, alternatyvos ir sprendimai cirkuliuoja tol, kol atsiranda proga jiems susijungti. Šios dvi sprendimų priėmimo alternatyvos iliustruotos pav. 2.

Taikant šį modelį Lietuvos aukštojo mokslo reformos analizei, galima išskirti kelis svarbiausius sprendimų priėmimo bruožus. Pirma, egzistuoja keli iš dalies prieštaringi reformos tikslai. Pavyzdžiui, nesutariama, ar reforma turėtų sukurti sąlygas Lietuvos universitetams konkuruoti tarptautinėje erdvėje dėl užsienio studentų, ar, kita vertus, universitetai turėtų pirmiausiai suteikti kokybišką išsilavinimą Lietuvos studentams. Antra, sprendimų priėmimo aplinka yra sudėtinga ir nestabili, priežastiniai ryšiai tarp reformos alternatyvų ir jų įgyvendinimo pasekmių yra sunkiai nustatomi. Pavyzdžiui, neaišku, kaip prievolė mokėti už studijas ir studentų krepšelių atsiradimas paveiks studentų skaičių, studijų kokybę ir lėšų panaudojimo efektyvumą. Trečia, sprendimų priėmimo procese dalyvauja daugybė veikėjų (ŠMM, Seimas, Prezidentūra, įvairios ekspertinės institucijos, socialiniai partneriai ir t.t.), jų vaidmenys ir funkcijos (kas, ką, kada ir kaip turėtų daryti?) išbluko. Visa tai lemia chaotišką (šiukšliadėžę primenantį) sprendimų priėmimo dalyvių, problemų, alternatyvų ir sprendimų judėjimą: kuriamos įvairios darbo grupės, rengiami alternatyvūs priemonių planai, reformų gairės, susitarimai ar studijos, organizuojamos didelės konferencijos ir daugybė seminarų ar susitikimų ir t.t.

Kitų panašių sprendimo priėmimo situacijų apžvalga rodo, kad toks chaotiškas judėjimas gali tęstis labai ilgai. Problemos, alternatyvos, sprendimų priėmėjai ir sprendimai susijungia tik esant specifinėms sąlygoms, kurias iš anksto labai sunku numatyti. Ledus gali pralaužti katastrofai prilygstanti nesėkmė, reformos vadybininkų iškilimas ir sustiprėjimas ar kitų sprendimų priėmimą lemiančių veiksnių pokyčiai. Todėl šiuo metu neįmanoma aiškiai pasakyti, ar aukštojo mokslo reforma prasidės ir kada tai įvyks. 

Politikų ir valstybės tarnautojų socialinės vertybės: suderinamumas ar biurokratų „centrizmas“?

Valdžioje esančių politikų ir biurokratų bei visuomenės socialinių vertybių suderinamumas yra viena iš problemų, kylančių demokratinės politikos proceso funkcionavimo sklandumui. Demokratijoje visuomenė atrenka politikus per rinkimus. Pasirinkdami kandidatus rinkėjai paprastai vadovaujasi informacija apie politikos prioritetus, kurie atspindi ideologijas ir jų šerdį – socialines vertybes. Taigi politikų ir visuomenės socialinių vertybių suderinamumas yra būtina sąlyga sėkmingam demokratinio proceso veikimui ir apskritai demokratijos kokybei – jei valdančioji dauguma atspindi politiniuose sprendimuose daugumos rinkėjų prioritetus, sistema veikia sėkmingai (atsiradus neatitikimams, nauji rinkimai į valdžią atveda politikus, kurie sugrąžina prioritetų dermę).

Politikų ir biurokratų santykis šiuo aspektu yra sudėtingesnis. Pirma, biurokratai nėra tiesiogiai atskaitingi rinkėjams. Maža to, valstybės tarnautojai paprastai esti karjeros tarnautojai, taigi jų buvimas valstybiniuose postuose yra lemiamas ne rinkėjų, o „darbo kokybės“. Toks biurokratų statusas reikalauja, kad jie gerai vykdytų politikų priimtus sprendimus (kurie savo ruožtu atspindi politikų socialines vertybes), neturėdami tų sprendimų priėmimo procesui jokios įtakos. Tačiau realybėje tokia situacija yra nedažna, nes biurokratai paprastai turi resursų, kurie leidžia jiems „pasiūlyti kvalifikuotas“ politinių sprendimų alternatyvas, kurios labiau priimtinos biurokratams, o ne rinkėjams ir politikams. Šiuo atveju geras pavyzdys būtų „parlamento nuosmukio“ tezė, pagal kurią parlamentai šiuolaikinėje demokratijoje tapo tik įstatymus (politikos alternatyvas) patvirtinančiomis institucijomis, o ne jų kūrėjomis. Politinių strategijų ir sprendimų kūrėjomis jau gana ilga laiką yra šalių vyriausybės, kurios remiasi pakankamai gerai išplėtotomis biurokratinėmis institucijomis (jos analize, ataskaitomis, planais ir pan.). Taigi, yra pagrindo teigti, kad M.Weberio tezė apie „biurokratijos diktatūrą“ pamažu realizuojasi.

Kita vertus, sakyti, kad biurokratai turi savo specifines („kenksmingas“, „neteisingas“ ar paprasčiausiai „ne tokias“) politines preferencijas būtų rizikinga neatlikus jokių empirinių tyrimų. Juk vyriausybė yra netiesiogiai (per parlamentą ir/ar prezidentą) atskaitinga rinkėjams, t.y. esti politinio pasitikėjimo institucija. Todėl per ministrus ir kitus svarbius politinio pasitikėjimo pareigūnus turėtų būti nustatomas politinių prioritetų rinkinys bei pavestas įgyvendinti biurokratijos atstovams. Tačiau tokiu atveju biurokratija taip pat nėra „bejėgė“, nes turėdama daug reikalingų resursų, gali įtikinti politinio pasitikėjimo pareigūnus pakeisti savo politinius prioritetus. Taigi biurokratų ir politikų sąveika demokratinės politikos procese yra sudėtingas reiškinys, reikalaujantis atidžios analizės ir supratimo.

Akivaizdu, jog demokratijoje yra labai svarbu, kad politinio pasitikėjimo pareigūnai ir politikai galėtų įgyvendinti savo politines vizijas, nes tik jie yra atskaitingi rinkėjams. Tačiau, kaip minėta, tam gali „sutrukdyti“ biurokratinis aparatas. Taigi demokratijai būtina, kad tokie trukdžiai ir jų potencialas būtų eliminuotas. Šiuo atveju politikų ir biurokratų socialinės vertybės yra vienas iš rodiklių, kuris parodo „biurokratinių trukdžių potencialą“. „Biurokratinių trukdžių potencialas“ yra minimalus, kai 1) biurokratų ir politikų socialinės vertybės sutampa arba 2) biurokratų nuostatos yra nuosaikios („centristinės“). Pirmas variantas yra geriausia alternatyva tik tuo atveju, jei į valdžią nuolat patenka tokie politikai, kurių socialinės vertybės yra suderinamos su biurokratų. Tačiau biurokratų kadencijos paprastai yra gerokai ilgesnės nei politikų, taigi tolimesnėje perspektyvoje kyla pavojus, kad pasikeitus politikų orientacijoms (išrinkus kitokių pažiūrų politikus), biurokratų socialinės vertybės taps nesuderinamomis ir ims kelti problemų įgyvendinant sprendimus. Šiuo požiūriu geresnė alternatyva yra biurokratų „centrizmas“, t.y. biurokratų nuosaiki pozicija visais svarbiausiais socialinio gyvenimo klausimais. Tokiu atveju biurokratai turi mažai paskatų imtis sprendimų siūlymo iniciatyvos, nes politinių alternatyvų įgyvendinimas nesudaro pagrindo kilti pasipriešinimui.

Šiame darbe nagrinėjamas politikų ir valstybės tarnautojų socialinių vertybių suderinamumas Lietuvoje. Siekiama išsiaiškinti, ar (ir kokiu mastu) egzistuoja „biurokratinių trikdžių potencialas“. Jei jis minimalus, tai kuris modelis geriau apibūdina esamą situaciją: „principinis konsensusas“ (kai politikų ir biurokratų socialinės vertybės suderinamos) ar „biurokratinis centrizmas“ (nuosaikios biurokratų nuostatos).

Temos naujumas ir aktualumas. Šiame darbe nagrinėjama problematika yra menkai tyrinėta ne tiktai Lietuvoje (panašių studijų autorei nepavyko rasti), bet ir visame pasaulyje (egzistuoja vos keletas bandymų empiriškai nagrinėti šią temą
, o teorinėse studijose jai skiriama labai nedaug dėmesio
). Politikų ir biurokratų socialinių vertybių suderinamumas yra viena iš svarbių sąlygų, lemiančių sklandų demokratinės politikos proceso funkcionavimą, taigi mokslinio empirinio tyrimo reikalingumas siekiant išsiaiškinti, ar ir kaip suderinamos Lietuvos politikų ir valstybės tarnautojų socialinės vertybės, yra gana akivaizdus.

Tyrimo metodika. Apibrėžiant socialines vertybes ir apibendrinant socialinių vertybių tyrimų spektrą atlikta lyginamoji literatūros šaltinių, kuriuose aptariama politikų ir biurokratų socialinių vertybių bei orientacijų problematika, analizė ir sintezė. Buvo išskirtos santykinai dažniausiai aptarinėtos socialinės vertybės: dėmesingumas, efektyvumas, dalyvavimas, konkurencija, orientacija į rinką, dereguliavimas bei lankstumas. Atliekant empirinį tyrimą šios socialinės vertybės sudarė jo teorinį pagrindą. Empiriniame tyrime taikyta anketinė apklausa. Atsižvelgiant į turimus resursus buvo atliktas tik žvalgomasis tyrimas Tauragės rajono savivaldybėje
, taigi rezultatų apibendrinti visos Lietuvos mastu negalima.

Pagrindinės išvados. Tauragės rajone egzistuoja santykinis politikų ir biurokratų socialinių vertybių suderinamumas, taigi „biurokratinių trukdžių potencialas“ yra minimalus. Kita vertus, žvelgiant į tolesnę perspektyvą, tokių trukdžių gali atsirasti, jei bus išrinkti politikai, kurių ideologinės pozicijos skiriasi nuo dabartinių politikų. Tolimesni ir gilesni tyrimai tiek savivaldos, tiek visos šalies mastu pateiktų išsamesnį vaizdą apie Lietuvos politikos ir biurokratijos santykius mentalinėje plotmėje.

Saulius Norvaišas

saulius@culture.lt

Omnikratijos projektas


Plačiu mastu įsisavintos technologijos neabejotinai įtakoja visuomenės sambūvį ir net gali radikaliai pakeisti jos struktūrą. Informacinės ir komunikacinės technologijos tuo aspektu nėra išimtis. Tačiau dažnai su IKT "tiesiškai" siejami lūkesčiai gali netapti tikrove, visuomenės technologinio "tobulinimo" projektai gali ir nepasiekti numatomų tikslų. 

Technologijų įtaką visuomenės raidai galima nagrinėti įvairiais aspektais. Pavyzdžiui, galima analizuoti, kokia buvo sprendimų visuomenėse/ bendruomenėse/ korporacijose priėmimo metodų istorinė raida ir kokią įtaką šiems metodams darė technologijos. Toks nagrinėjimas parodo, kad IKT anksčiau ar vėliau sukels kokybinius pokyčius sprendimų priėmimo metoduose.

Struktūrinėms transformacijoms mūsų nagrinėjamoje srityje didžiausią įtaką daro du veiksniai. Vienas iš jų yra prognozių panaudojimo mastas - ar priimant sprendimus visuomenei svarbiais klausimais prognozuojamos priimtų sprendimų pasekmės (be abejo, svarbi ir pati tų prognozių vertė). Kitas veiksnys, atskleidžiantis struktūrinių pokyčių tendencijas, yra grįžtamojo ryšio tarp "sprendimo priėmėjo apsisprendimo" ir "sprendimo pasekmės" realizavimo mastas. 

Omnikratijos projekte IKT užima svarbią vietą, tačiau technologijos tėra įrankis, įgalinantis pereiti prie naujų sprendimų priėmimo metodų. Technologijos įgalina sprendimus priimti tiesiogiai, nesinaudojant tarpininkais, "atstovais". Tačiau ši technologijų ir įprastų sprendimų priėmimo metodų simbiozė nėra stabili ir veda į kitas formas, kuriose ypatingą vietą užima prognostikos ir "sprendėjų" apsisprendimo sąryšis. Omnikratijos projekte pateikiama kokybiškai nauja visuomenės / bendruomenių savivaldos organizavimo schema ir, kas ne mažiau svarbu, nurodomi nuoseklaus šios schemos įgyvendinimo būdai ir galimi efektai.

Lietuvos aukštojo mokslo reformos vizija: tinklaveikos universitetas
Pastaruoju metu Lietuvoje intensyviai kuriami ir svarstomi Lietuvos aukštojo mokslo sistemos pertvarkos projektai, kurių tikslas – pakelti mokslo ir studijų kokybę. Tačiau reformos šalininkai nesutaria, kokia yra esminė prasto sistemos funkcionavimo priežastis ir, atitinkamai, koks turėtų būti sprendimo būdas. Viena stovykla teigia, kad esminė kokybės prielaida yra konkurencija, taigi skatina kuo labiau liberalizuoti sistemą. Kiti mano, jog liberalizavimas neišspręs problemų, o tik dar labiau pablogins situaciją. Jų manymu, vienintelė išeitis yra ryžtingu politiniu sprendimu sumažinti universitetų skaičių, sukoncentruojant ir taip gana menkus intelektinius išteklius ir taip sukuriant galimybę Lietuvai turėti bent vieną aukšto lygio aukštąją mokyklą.
Šiame pranešime pristatoma aukštojo mokslo reformos vizija, siūlanti sprendimą, kuris vienu metu suderintų ir konkurencijos principą, ir leistų efektyviai išnaudoti Lietuvos intelektinius išteklius bei išspręsti kitas problemas, pvz., sudarytų sąlygas „protų“ grąžinimui ir pritraukimui. Tai tinklaveikos universitetas (plg. su M.Castellso tinklaveikos įmone), veikiantis remiantis tinklinės horizontalios organizacijos principais. Toks „virtualus“ universitetas, kurį sudarytų autonomiškų, tačiau bendradarbiaujančių Lietuvos universitetų ir užsienyje dirbančių Lietuvos mokslininkų tinklas, gebėtų vienu metu užtikrinti ir konkurenciją, ir veiklos koordinavimą bei efektyvų išteklių panaudojimą. Pranešime pristatomi tinklaveikos universiteto veiklos principai ir privalumai bei aptariamos prielaidos šios vizijos įgyvendinimui.

Europinio tapatumo akademiniai tyrimai

Pranešimo tikslas yra pristatyti šiuolaikinius akademinius tyrimus apie europinį tapatumą. Pranešime preliminariai bus tokios temos:

1. Temos problematiškumas: pagrindiniai kliuviniai suvokti europinį tapatumą; kas sudaro temos problematiškumą? Iš esmės du veiksniai: populiarioji nuomonė ir politinis kontekstas.

2. Pagrindiniai akademinių tyrimų laukai, naudingi europiniam tapatumui suvokti: kokios socialinės, filosofinės, kultūrologinės teorijos yra reikšmingos tyrinėjant europinį tapatumą? Šio fenomeno tyrimuose negalime išskirti vienos vyraujančios disciplinos, todėl čia būtinas tarpdisciplininis požiūris, reikalaujantis kompleksinės prieigos: istorinės, sociologinės, filosofinės, konstruktyvistinės, kultūrologinės. Galima išskirti tokius fundamentalius akademinius tyrimų laukus, be kurių neįmanomas išsamus europinio tapatumo vaizdas:

2.1  Istorinis-kultūrologinis tyrimas, kaip atsirado Europos idėja, ką ji reiškė įvairiais Europos kultūros periodais. Nuo kada istoriškai galime kalbėti apie europiečių tapatybę? Kokie veiksniai buvo svarbūs jos formavimuisi? Kas sąlygojo europiečių tapatumą ir kokias kultūrines vertes reprezentavo Europos idėja?

2.2  Nacionalizmo tyrimai, turintys atsakyti į tokius klausimus: kaip formavosi nacionalinė valstybė? Kokius tapatumus ji sukūrė? Kokios galimybės transnacionaliniam tapatumui atsirasti?

2.3  Europos Sąjungos politikos įtaka europiniam tapatumui.

2.4  Civilizacinės prieigos teikiamos galimybės: modernizacijos, postindustrinės visuomenės, daugialypės modernybės teorijos.

Juoko teorijos juok(ingum)as: pro et contra Henri Bergson

Intuityvizmo klasiko Henri Bergsono traktatas „Apie juoką“ (1900 m.) tęsia ilgą humanitarinių mokslų bandymų seriją paversti juoko fenomeną teorinių apmąstymų objektu ir taip paaiškinti teksto (plačiąja prasme) gebėjimą kelti juokingumo efektą. Analizuodamas tipiškas „juokingas“ situacijas, Bergsonas siūlo savą, intuityvistinį, juoko apibrėžimą.

Siūlau šį traktatą perskaityti ne kaip dar vieną (įtikinamą ar nelabai) istorinę „juoko formulės“ versiją, o kaip pavyzdinę teorinę nesėkmę, kažką pasakančią ne vien apie analizuojamą fenomeną (juoką), bet ir apie teorinio mąstymo ribas (Ar galima juoko teorija kaip teorija apie juoką? Ar juokas – teoretizuojamas? Ar galima jį racionaliai artikuliuoti? Kitaip tariant, ar galima nejuokingai mąstyti apie juoką?).

Ko gero, kiekviena pretenzija įžvelgti “juoko esmę” neišvengiamai pasmerkta nesėkmei – mat ji juokinga: kai tik sakome “juokas yra tai ir tai”, “juoko priežastis – tokia”, suponuojame tam tikrą neliečiamą “savaime suprantamybę”, rėmus, už kurių negalima ištrūkti, kai tuo tarpu juokas yra spontaniška (nesuplanuojama, nenumatoma, neapskaičiuojama – neracionalizuojama) rėmų byrėjimo patirtis. Pretenzija sukurti išsamią juoko teoriją reiškia pretenziją suvaldyti spontaniką ir gaminti juoką automatiškai – tai yra, juoką kaip tokį sunaikinti. 

Morta Vidūnaitė

Tarptautinė demokratijos konsolidacijos Lietuvoje dimensija: Europos Sąjungos veiksnys
Pranešimas paremtas baigiama rengti politikos mokslų disertacija „Tarptautinė demokratijos konsolidacijos Lietuvoje dimensija: Europos Sąjungos veiksnys“ Grioningeno universitete (Nyderlanduose). Disertacijos rankraštis planuojamas įteikti 2007 m. vasarą, o ginti – 2007 m. pabaigoje – 2008 m. pirmojoje pusėje. 

Šio tyrimo tikslas – išanalizuoti, kaip Europos Sąjunga (ES) įtakojo demokratijos konsolidacijos procesą pokomunistinėje Lietuvoje. Tyrimas remiasi originaliu struktūrinės (struktūrinių veiksnių) ir genetinės (veikėjų vaidmens) teorinių prieigų bei papildomų teorinių instrumentų deriniu.  Disertacija daugiausia dėmesio skiria ES įtakai demokratijos konsolidacijai Lietuvoje jos stojimo į ES bei politinių Kopenhagos narystės kriterijų įgyvendinimo kontekste. 

Tyrimas atskleidžia įstojimo į ES paradoksą, būdingą daugeliui Vidurio Europos valstybių. Po įstojimo į ES Lietuvoje pastebima demokratijos konsolidacijos elito lygyje stagnacija ar netgi regresija daugiausia dėl ES demokratinio sąlygotumo pašalinimo. Tuo pačiu demokratijos konsolidacija visuomenės lygyje dėl po įstojimo padidėjusių įvairiapusiškų ES piliečių mainų įgauna pagreitį. 

Siekiant išsamiau atskleisti Lietuvos bei kitų regiono valstybių politinės raidos ypatumus, disertacija taip pat analizuoja tarptautinę perėjimo į parlamentinę demokratiją, epizodiškai egzistavusią tarpukario Lietuvoje, bei jos žlugimo dimensiją bei tarptautinius pokomunistinio Lietuvos perėjimo į demokratiją veiksnius. 

Tyrimas rengtas Olandijos Grioningeno universitete, turinčiame ilgas tarpdisciplininių tyrimų tradicijas. Disertacijoje naudojamos teorinė, istorinė bei politikos mokslų (politikos analizės, elito studijų, viešojo, politinio ir literatūrinio diskurso) tyrimų strategijos bei derinami tiek formalistiniai, tiek neformalistiniai socialinių mokslų metodai. Kadangi tyrimas buvo daromas jo autorei keletą metų gyvenant Olandijoje, o vėliau jį tęsiant Lietuvoje, jis pateikia mokslinį tiek išorinio, tiek vietinio stebėtojo požiūrį. 

Šiame pranešime apžvelgsiu sociologinę tolerancijos ir universiteto sampratas. Įvairių tyrimų duomenys man leidžia teigti, kad posovietiniams universitetams dar labai trūksta atvirumo naujoms idėjoms, tolerancijos silpnesniesiems ir kitaip mąstantiems. VDU atvejo analizė leidžia teigti, kad šiuo metu dar nesame tolerantiškas universitetas. Tačiau labai svarbus momentas mano analizėje būtų fiksuoti labiau teigiamus nei neigiamus pokyčius, įvykusius po universiteto atkūrimo. Mano pagrindinė išvada bus pagrįsta emocijų organizavimo universitete analize, kuri leidžia teigti, kad baimės politikos era VDU baigėsi. Nors yra dar daug ką nuveikti, tačiau viskas yra akademinės bendruomenės rankose. Nors šią sąvoką labai sunku apibrėžti, galima teigti, kad VDU bendruomenės daigai užsimezgė, tačiau jiems labiausiai kenkia rinkos ir valdžios spaudimas, kurį patiria daugelis žinių visuomenės universitetų.  

Problemos pripažinimas ir įtraukimas į politinę darbotvarkę





Problemos diagnozė





Sprendimų alternatyvų paieška ir vertinimas





Geriausios alternatyvos pasirinkimas ir sprendimo priėmimas





Įgyvendinimas





Vertinimas 





Šaltinis: sudaryta autoriaus, remiantis: Mintzberg et.al., „The structure of „Unstructured“ decision processes“, Administrative Science Quarterly, 21, 2 (June), 1976, 252





Pav. 1. Tipinis viešosios politikos sprendimų priėmimo ciklas





Aplinka


Sudėtinga vs paprasta


Nestabili  vs  stabili








Tikslai


         Daug vs vienas


 Nesutariama vs sutariama





Sprendimo priėmimo struktūra


   Neapibrėžta vs apibrėžta


 Decentralizuota vs centralizuota


    Implicitiška vs formali


 Daug dalyvių vs mažai dalyvių





Sprendimas


Šiukšliadėžė vs efektyvumas





Pav. 2 Sprendimo priėmimą lemiantys veiksniai





Šaltinis: sudaryta autoriaus remiantis: R. Butler, Designing Organizations: A Decision Making Perspective, Routledge: New York and London, 1991, 255

